初食車螯
作者：歐陽修
朝代：宋

paragraphs: 纍纍盤中蛤，來自海之涯。
坐客初未識，食之先歎嗟。
五代昔乖隔，九州如剖瓜。
東南限淮海，邈不通夷華。
於時北州人，飲食陋莫加。
雞豚爲異味，貴賤無等差。
自從聖人出，天下爲一家。
南產錯交廣，西珍富卭巴。
水載每連舳，陸輸動盈車。
谿潛細毛髮，海怪雄鬚牙。
豈惟貴公侯，閭巷飽魚蝦。
此蛤今始至，其來何晚邪。
螯蛾聞二名久見南人誇。
璀璨殼如玉，斑斕點生花。
含漿不肯吐，得火遽已呀。
共食惟恐後，急先屢成譁。
但喜美無厭，豈思來甚遐。
多慙海上翁，辛苦斵泥沙。